Generálna prokuratúra
Slovenskej republiky

Leg/2 112/22/1000   
                                                                                       Zbierka služobných predpisov
                                                                                       generálneho prokurátora
                                                                                       Slovenskej republiky
                                                                                       Por. č. 3/2023  

P O K Y N

generálneho prokurátora Slovenskej republiky

z  18. mája 2023,

ktorým sa upravuje postup prokuratúry pri odovzdávaní a preberaní registratúry v súvislosti so zmenou územného obvodu Okresnej prokuratúry Bratislava III a Okresnej prokuratúry Pezinok

	Podľa § 10 ods. 2 zákona č. 153/2001 Z. z. o prokuratúre v znení neskorších predpisov (ďalej len „zákon") vydávam tento pokyn:

Článok 1
Predmet úpravy

Tento pokyn upravuje postup prokuratúry pri výkone správy registratúry od 1. júna 2023 pri odovzdávaní a preberaní registratúry podľa osobitného zákona.)

Článok 2
Odovzdávajúca prokuratúra a preberajúca prokuratúra

Na účely tohto pokynu je
a)	odovzdávajúcou prokuratúrou Okresná prokuratúra Bratislava III, ktorá odovzdáva agendu územného obvodu Senec,
b)	preberajúcou prokuratúrou Okresná prokuratúra Pezinok, ktorá preberá agendu územného obvodu Senec.

Článok 3
Postup prokuratúry pri odovzdávaní a preberaní 
nevybavených vecí v trestnej agende 

(1) Odovzdávajúca prokuratúra vyhotoví zoznam prokuratúrou nevybavených vecí z registrov Pv, Pn a Pnm v trestnej agende k 31. máju 2023 a tento zoznam odovzdá formou Protokolu o odovzdaní registratúrnych záznamov a spisov, ktoré sú predmetom spisovej rozluky,) (ďalej len „protokol“) spolu s obsahom nevybavených spisov preberajúcej prokuratúre do 8. júna 2023.

(2)	Na účely tohto pokynu sa za nevybavené veci podľa odseku 1 považujú aj veci, v ktorých bolo trestné stíhanie prerušené podľa § 228 ods. 2 písm. a) Trestného poriadku a trestné veci, v ktorých bolo trestné stíhanie právoplatne podmienečne zastavené podľa § 216 Trestného poriadku. Odovzdávajúca prokuratúra vyhotoví zoznam vecí podľa prvej vety a tento zoznam odovzdá formou protokolu spolu s obsahom nevybavených spisov preberajúcej prokuratúre do 30. júna 2023.
	
	(3)	Odovzdávajúca prokuratúra vyhotoví zoznam väzobných vecí  nevybavených prokuratúrou k 31. máju 2023 s osobitným vyznačením konca trvania lehoty väzby a tento zoznam odovzdá spolu s obsahom svojho nevybaveného spisu preberajúcej prokuratúre. Tento zoznam je prílohou k protokolu. 

(4) Trestné veci, v ktorých sa doručia návrhy na konečné opatrenie do 31. mája 2023 na odovzdávajúcu prokuratúru, vybaví odovzdávajúca prokuratúra. Obžalobu odovzdávajúca prokuratúra od 1. júna 2023 podá na vecne a miestne príslušný súd a obsah svojho spisu zašle preberajúcej prokuratúre.

(5) Trestné veci, v ktorých bolo do 31. mája 2023 začaté konanie na vecne a miestne príslušnom súde podľa predpisov účinných do 31. mája 2023 dokončí odovzdávajúca prokuratúra.

(6) Predmetom spisovej rozluky budú aj špecializované druhy registratúrnych záznamov týkajúce sa utajovanej agendy, ktoré súvisia s nevybavenými vecami k 31. máju 2023.

(7) Odovzdávajúca prokuratúra vyhotoví zápisnicu o odovzdaní a prevzatí vecí dôležitých pre trestné konanie k 31. máju 2023, ktoré vzal prokurátor do úschovy alebo ktoré iné orgány odovzdali po skončení prípravného konania prokuratúre a ktoré súvisia s odovzdávanými spismi. Zápisnica musí obsahovať dátum odovzdania a prevzatia a musí byť podpísaná zástupcami odovzdávajúcej a preberajúcej prokuratúry. Zástupcom odovzdávajúcej prokuratúry a zástupcom preberajúcej prokuratúry je okresný prokurátor a vedúci správy registratúry. Zápisnica je prílohou k protokolu. 

(8) 	Odovzdávajúca prokuratúra vyhotoví fotokópiu z každého obalu odovzdaného spisu, ktorú uloží k spisom v ročníku, v ktorom bol spis pôvodne zaevidovaný. Spisy odovzdá v pôvodnom spisovom obale. Každý odovzdaný spis bude označený slovami „SPISOVÁ ROZLUKA“ červenou farbou.

	(9) 	Preberajúca prokuratúra, ktorá prevezme nevybavené spisy od odovzdávajúcej  prokuratúry, veci chronologicky zaeviduje vo svojom registri v roku 2023 ako nové veci. Obsah spisu z odovzdávajúcej prokuratúry pripojí ako prílohu do vlastného spisu. Veci dôležité pre trestné konanie zaeviduje v  knihe vecí vzatých do úschovy, v knihe trestných depozitov a v knihe nehnuteľností. 

(10) 	V čase do odovzdania nevybavených vecí podľa odsekov 1, 2 4 a 5 je prokuratúrou príslušnou na konanie v týchto veciach podľa § 51 zákona odovzdávajúca prokuratúra.

(11) 	Ak rozhodnutie o právoplatnom podmienečnom zastavení trestného stíhania podľa § 216 Trestného poriadku vydala odovzdávajúca prokuratúra a nebolo vydané rozhodnutie, že sa obvinený osvedčil alebo rozhodnutie o pokračovaní trestného stíhania a takéto rozhodnutie vydá už preberajúca prokuratúra, vo formulári „Správa na Register trestov“ uvedie aj spisovú značku odovzdávajúcej prokuratúry.

Článok 4
Postup prokuratúry pri vybavených veciach v trestnej agende 

(1) Všetky právoplatne vybavené trestné veci prokuratúrou a súdom k 31. máju 2023 zostanú uložené na odovzdávajúcej prokuratúre do uplynutia lehoty ich uloženia okrem vecí uvedených v čl. 3 ods. 2.  

(2) Ak o to požiada preberajúca prokuratúra, odovzdávajúca prokuratúra zašle obsah svojho dozorového spisu vo veciach uvedených v odseku 1 preberajúcej prokuratúre.

Článok 5
Zodpovednosť za dodržanie lehôt

Za dodržanie lehôt vo väzobných veciach, pri podávaní sťažností a odvolaní proti rozhodnutiam súdov, ako aj pri preskúmavaní meritórnych rozhodnutí policajtov, kde je zákonom ustanovená lehota na zrušenie nezákonného alebo neopodstatneného rozhodnutia, zodpovedá dozorujúci prokurátor odovzdávajúcej okresnej prokuratúry až do doby odovzdania veci a jej prevzatia preberajúcou prokuratúrou. 

Článok 6
Postup prokuratúry pri odovzdávaní nevybavených vecí v netrestnej agende

	(1) Odovzdávajúca prokuratúra vyhotoví zoznam prokuratúrou nevybavených vecí z registrov Pc  a Pd v netrestnej agende k 31. máju 2023 a tento zoznam odovzdá formou protokolu spolu s obsahom nevybavených spisov preberajúcej prokuratúre do 8. júna 2023.

(2) Veci, v ktorých bolo do 31. mája 2023 začaté konanie na vecne a miestne príslušnom súde podľa predpisov účinných do 31. mája 2023, dokončí odovzdávajúca prokuratúra.

(3)	Odovzdávajúca prokuratúra z každého obalu odovzdaného spisu vyhotoví fotokópiu, ktorú uloží k spisom v ročníku, v ktorom bol spis pôvodne zaevidovaný. Spisy odovzdá v pôvodnom spisovom obale. Každý odovzdaný spis bude označený „SPISOVÁ ROZLUKA“ červenou farbou.

(4) Preberajúca prokuratúra, ktorá prevezme nevybavené veci z registrov Pc a Pd od odovzdávajúcej prokuratúry, veci chronologicky zaeviduje vo svojich registroch Pc a Pd v roku 2023 ako nové veci a spis pripojí ako prílohu do vlastného spisu.

(5)	V čase do odovzdania nevybavených vecí podľa odsekov 1 a 2 je prokuratúrou príslušnou na konanie v týchto veciach podľa § 51 zákona odovzdávajúca prokuratúra.

Článok 7
Postup prokuratúry pri odovzdávaní vybavených vecí v netrestnej agende

(1) 	Všetky prokurátorom a súdom vybavené veci v netrestnej agende z registrov Pc a Pd k 31. máju 2023 zostanú uložené na odovzdávajúcej prokuratúre do uplynutia lehoty ich uloženia.  

(2) Ak o to požiada preberajúca prokuratúra, odovzdávajúca prokuratúra zašle obsah svojho dozorového spisu vo veciach uvedených v odseku 1 preberajúcej prokuratúre.

Článok 8
Postup prokuratúry pri zabezpečení lustrácie údajov

Na zabezpečenie lustrácie údajov odovzdávajúca prokuratúra postupuje podľa bodu 22.5 (Odoslať spis na inú prokuratúru) Používateľskej príručky uvedenej v záložke „Pomocník“ v informačnom systéme Patrícia. Preberajúca prokuratúra je povinná dôsledne nahrať spisové značky do súvisiacich spisov v informačnom systéme Patrícia. 

Článok 9
Postup prokuratúry pri výkone správy registratúry od 1. júna 2023

(1) Preberajúca prokuratúra vedie od 1. júna 2023 registre a  evidenčné pomôcky podľa osobitného predpisu.) 

(2) Všetky odovzdané záznamy týkajúce sa  územného obvodu Senec zaeviduje preberajúca prokuratúra vo svojich registroch s dátumom prvého nápadu na prokuratúru.

Článok 10
Účinnosť

Tento pokyn nadobúda účinnosť 1. júna 2023.

podpis
Dr. h. c. JUDr. Maroš Žilinka, PhD.
generálny prokurátor Slovenskej republiky